กรมสวัสดิการและคุ้มครองแรงงานเดินหน้าสร้างวัฒนธรรมความปลอดภัยในสถานศึกษา จังหวัดลำปาง จัดกิจกรรมเสริมความรู้ ปลูกจิตสำนึกความปลอดภัยให้นักเรียน
นายวิวัฒน์ ตังหงส์ อธิบดีกรมสวัสดิการและคุ้มครองแรงงาน (กสร.) เปิดเผยถึงลงพื้นที่ตรวจเยี่ยมการดำเนินการส่งเสริมและสร้างจิตสำนึกความปลอดภัยในสถานศึกษา ณ โรงเรียนบ้านหนองนาว จ.ลำปาง เมื่อวันที่ 1 มีนาคม 2562 ที่ผ่านมา ว่า สำนักงานสวัสดิการและคุ้มครองแรงงานจังหวัดลำปาง ศูนย์ความปลอดภัยในการทำงานเขต 5 และชมรมเจ้าหน้าที่ความปลอดภัยในการทำงานจังหวัดลำปาง ได้ร่วมกันจัดกิจกรรมความปลอดภัยในสถานศึกษา (จป.น้อย) โดยมีกิจกรรมให้ความรู้ด้านความปลอดภัย 4  ด้าน ได้แก่ อันตรายจากไฟฟ้า อันตรายจากสารเคมี อุปกรณ์คุ้มครองความปลอดภัยส่วนบุคคล และการปฐมพยาบาลเบื้องต้น เพื่อสร้างการเรียนรู้พื้นฐานและสร้างจิตสำนึกเรื่องความปลอดภัยแก่นักเรียน ครู และบุคลากรด้านการศึกษาของโรงเรียน จำนวน 150 คน         นอกจากนี้ ได้มอบเสื้อสามารถแก่ตัวแทนนักเรียนชั้นประถมศึกษาปีที่ 3, 4 และ 5 ที่ได้รับเลือกให้เป็น จป.น้อย จำนวน 6 คน เพื่อให้เป็นแกนนำด้านความปลอดภัยในสถานศึกษา         ขณะที่การดำเนินการดังกล่าวอยู่ภายใต้นโยบาย Safety Thailand ซึ่งกระทรวงแรงงานได้กำหนดให้เป็นนโยบายเร่งด่วนในการป้องกันและลดอันตรายจากการทำงาน ซึ่งได้มุ่งเน้นมาตรการนอกเหนือจากการบังคับใช้กฎหมาย โดยการสร้างจิตสำนึกด้านความปลอดภัยให้กับผู้เกี่ยวข้องทุกฝ่าย โดยเฉพาะในกลุ่มของเยาวชนซึ่งจะเป็นกำลังสำคัญในการพัฒนาประเทศในอนาคต